Kom ons laat Sandton stilstaan oor rasse-uitsluiting - Solidariteit WêreldSolidariteit Wêreld
Tuis › Nuuskantoor › Kom ons laat Sandton stilstaan oor rasse-uitsluiting
Kom ons laat Sandton stilstaan oor rasse-uitsluiting
Dinsdag | 16 Oktober | 2018
Dis tyd dat ons sê genoeg is genoeg. Op 25 Oktober 2018 gaan die Solidariteit Beweging saam met honderde Sasol-werkers en gewone mense soos ek en jy teen rasse-uitsluiting stap.
Ons stap nie net vir onsself nie; ons stap veral vir die volgende geslag. Ons mag nooit vir ons kleinkinders sê ons het niks gedoen nie.
Die massaoptog gaan in Sandton na die JSE en Sasol-hoofkantoor plaasvind. Ek wil jou nooi om saam te stap. Dis 'n geleentheid wat net een maal in 'n leeftyd oor 'n mens se pad kom. Ons kan net 'n massa mense wees as daar 'n massa individue is, en jy is een van die individue.
Julle is waarskynlik almal bewus van Solidariteit se stryd met Sasol oor die uitsluiting van wit mense uit hul personeelaandeelskema.
Die Sasol-werkers het besluit om met groot opofferings te staak en hulle stem nasionaal en internasionaal te laat hoor. Hulle stem is op BBC, Russia Today, Bloomberg, Reuters en vele meer internasionale mediaplatforms gehoor.
Hulle stem is my en baie van my vriende se stem ook. Soos die Sasol-werkers is ek ook moeg vir rasse-uitsluiting. Ek is ook moeg daarvoor dat spesifiek Afrikaners, en wit mense oor die algemeen, deur werksplekke, universiteite, al meer deur skole, asook van politieke besluitneming uitgesluit word.
Dis tyd dat daar op 25 Oktober 'n groter stem in die nasionale en internasionale wêreld gehoor word. Dit gaan baie simbolies wees om Sandton, die tuiste van nasionale en internasionale kapitaal en mediahuise, vir een dag toe te maak.
Ons het alle nodige toestemmings gekry en die optog gaan in Solidariteit-styl plaasvind. Ons sal ferm wees, maar ordelik; dit sal veilig en wettig wees en niks gaan gebreek word nie.
Ons gaan om 8:00 in 'n konvooi van busse en karre veilig vanaf die Voortrekkermonument ry en mense wat uit ander rigtings kom, kan veilig by die Rosebank Union Church parkeer. Daar sal busse wees om mense tot by Mushroom Park te neem waar die optog om 11:00 begin.
Ek wil jou dus persoonlik uitnooi om saam te stap. Dit is 'n historiese geleentheid. Sit 'n dag se verlof in, vra af by die werk of kom stap saam as jy afgetree is.
Nog belangriker, stuur hierdie boodskap aan al jou vriende en familie. Maak 'n groepie van vriende, familie en/of kollegas bymekaar en stap saam.
Kom ons gaan groot.
Ek vertrou ek sien jou daar.
Mense wat wil saamstap, moet by https://solidariteit.co.za/sasol-optog-sandton/ registreer sodat reëlings deurgegee kan word, of jy kan die woord 'StapSaam' per SMS stuur na 34802